Foto's: Seldsame maansverduistering lok sterrekykers | Maroela Media
Die superbloedmaan in Kalifornië. (Foto: Patrick Fallon/AFP)
Sterrekykers van Australië tot in Sentraal-Amerika het Woensdag hul oë op die hemele gevestig toe 'n superbloedmaan oor die Stille Oseaan te siene was.
Dié seldsame verskynsel is die eerste algehele maansverduistering in twee jaar.
Volgens sterrekundiges is die maan oranje-rooi weens sonlig wat van die aarde se rand breek en op die maanoppervlak weerkaats.
"Die belangstelling om die superbloedmaan te sien was onverwags," het Andrew Jacobs van die Sydney Observatory gesê. Die sterrewag het 'n Covid-vriendelike geleentheid aangebied om die verskynsel met teleskope te aanskou. Die geleentheid was ook regstreeks uitgesaai vir meer as 20 000 kykers wêreldwyd.
Die Australiese lugdiens, Qantas, het ook 'n eenmalige supermaan-vlug onderneem. Dié vlug het oos vanaf Sydney oor die Stille Oseaan gevlieg waar passasiers 'n eerstehandse uitsig oor die hemelruim en dié seldsame maan gehad het.
Volgens Jacobs het mense in Australië, Nieu-Seeland, Nieu-Guinea en groot dele van die Stille Oseaan die beste uitsig van die superbloedmaan.
"Die Amerikas sal na verwagting dit ook vroegoggend kan sien, maar hulle sal nie noodwendig al die dele van die verduistering sien nie. Europa, Afrika en die Midde-Ooste mis egter hierdie spesifieke verduistering heeltemal."
Die volgende superbloedmaan sal na verwagting eers weer in 2033 plaasvind.
Die maan is gedeeltelik verduister in Melbourne, Australië. (Foto: William West/AFP)
Sterrekykers van Santa Monica in Kalifornië het ook die verduistering gesien. (Foto: Frederic Brown/AFP)
Die verduistering was ook te siene in Taiwan. (Foto: Sam Yeh/AFP)
Die superbloedmaan verlig die bekende Operahuis in Sydney, Australië. (Foto: Saeed Khan/AFP)
Kabelkar-ongeluk: Noodrem dalk verwyder
En hulle is bevoorreg venoeg om buite te sit in die donker om dit te aanskou. Hier by ons moet mens maar deur die diefwering loer vir ingeval iemand jou wil gryp…